Profiel: Die einde van die Mugabe-eraPres. Robert Mugabe van Zimbabwe saam met sy vrou Grace . Foto: GCIS Robert Mugabe se bedanking kom ná ŉ week van onstuimigheid in Zimbabwe. Die weermag se magsvertoon het uiteindelik daartoe gelei dat Mugabe die trekpas gekry het as leier van die Zanu-PF en daar met ŉ proses begin is om hom in ŉ staat van beskuldiging te plaas voor hy bedank het. Robert Gabriel Mugabe is op 21 Februarie 1924 naby Kutama gebore, ŉ paar maande nadat Zimbabwe, toe nog Suid-Rhodesië, ŉ Britse kolonie geword het. Dit het gebeur nadat ŉ referendum gehou is om Suid-Rhodesië by Suid-Afrika in te lyf óf om dit ŉ selfregerende Britse kolonie te maak. Mugabe se pa, Gabriel Matibiri, was ŉ skrynwerker, maar het in 1934 glo gaan werk soek in Bulawayo. Hy het glo weer getrou en met ŉ gesin begin in Bulawayo en Mugabe se ma, Bona, moes alleen na haar vier kinders omsien. Mugabe was een van die min mense in Suid-Rhodesië wat behoorlike onderrig gekry het. Hy het by die elite St. Francis Xavier Kutama College skoolgegaan en later ŉ onderwyser geword. Hy het ŉ beurs ontvang en aan die Universiteit van Fort Hare in die Oos-Kaap gaan studeer. Hy het in 1951 sy BA-graad in geskiedenis en Engels behaal. Mugabe het in 1957 na Ghana vertrek en daar as onderwyser begin werk. Hy het hier sy eerste vrou, Sally Hayfron, ontmoet. Mugabe is in 1960 terug na Suid-Rhodesië, glo om Hayfron aan sy ma voor te stel. Hy was glo erg ongelukkig oor die gebeure in die land destyds. Hy het na bewering baie gepraat oor die onafhanklikheid wat hy in Ghana ervaar het, en die beginsel van gelykheid gegrond op die beginsels van Marxisme. Dit was die ontstaan van Mugabe se lang en volhardende politieke loopbaan. Robert Mugabe (Foto: ANA) Mugabe is by die Nasionale Demokratiese Party betrek en later as sy sekretaris aangestel. Sy politieke loopbaan het tot gevolg gehad dat hy 11 jaar lank ŉ politieke gevangene was. Mugabe het later die Zimbabwe African National Union-beweging gelei en was een van die sleutelspelers in die Lancaster House-ooreenkoms wat gelei het tot die verkiesing in 1980 en ontstaan van ŉ demokratiese Zimbabwe. Mugabe het hierna as eerste premier gedien en is in 1987 tot president verkies nadat ŉ nuwe grondwet van krag geword het. Sy vrou, Sally, is in 1992 dood en Mugabe is in 1996 met Grace getroud. Sy is 41 jaar jonger as Mugabe en het as sy sekretaresse gewerk. Sy is in Benoni, Suid-Afrika, gebore. Sy was destyds nog met Stanley Goreraza, ŉ vlieënier in die Zimbabwiese lugmag, getroud toe sy in ŉ verhouding met Mugabe betrokke geraak het. Grace se voorliefde vir inkopies en haar duur smaak het haar die bynaam “Gucci Grace” op die hals gehaal. Meer onlangs het die bynaam na “DisGrace” verander. Mugabe is lank as ŉ held van Afrika se onafhanklikheidsbewegings beskou, maar die status het vinnig begin kwyn nadat hy die vervolging van talle wit boere en grondonteiening in Zimbabwe in 2000 toegelaat het. Talle mense het hulle lewe verloor en sy regime is wyd van korrupsie beskuldig. Die regime het verder berug daarvoor geword dat hulle hul politieke teenstanders vinnig en dikwels permanent snoer. Zimbabwe het onder Mugabe se leiding tot hiperinflasie gesink nadat inflasie met meer as ŉ miljoen persent gestyg en ekonomiese groei tot minus 18% gekrimp het. Dit het miljoene Zimbabwiërs in erge armoede gedompel en die lewensverwagting in die land het van 61 tot 40 jaar verlaag. Koningin Elizabeth het Mugabe in 1994 tot ŉ ridder geslaan vir die rol wat hy in die ontwikkeling en verbetering van diplomatieke en politieke bande tussen Zimbabwe en die Verenigde Koninkryk gespeel het. Die titel is in 2008 herroep. Mugabe is ook van sy pos as welwillendheidsambassadeur van die Wêreldgesondheidsorganisasie (WGO) onthef nadat die aanstelling wyd opslae gemaak het. Mugabe het 12 eregrade ontvang, maar vier grade is herroep ná die instellings hom van menseregtevergrype beskuldig het. Mugabe is ook berug vir sy openbare uitsprake. Grace Mugabe (Foto: ANA) Grace is in 2014 verkies tot leier van die Zanu-PF se vroueliga. Met die posisie en haar nabyheid aan Mugabe het sy presidensiële ambisie begin ontwikkel en vinnig aan ŉ politieke loopbaan begin bou. Sy het Mugabe onder meer oortuig om sy adjunkpresident Joice Mujuru in die pad te steek. Grace is gerugsteun deur haar invloedryke faksie in die Zanu-PF, bekend as die G40, en was instrumenteel in die uitroeiing van verskeie alternatiewe potensiële opvolgers vir haar man se presidentskap. Die G40-faksie het egter meer aangevat as wat hulle kon hanteer toe hulle Mugabe vroeër oortuig het om adjunkpresident Emmerson Mnangagwa in die pad te steek. Dit was glo Grace se kans om adjunkpresident te word. Dit is egter wat sy gedink het tot die weermag ŉ magsvertoon begin het wat uiteindelik daartoe gelei het dat sy en haar man van hul pligte in die Zanu-PF onthef is en in huisarres geplaas is. Mugabe is ŉ ultimatum gegee om te bedank of in ŉ staat van beskuldiging geplaas te word. Grace het glo te midde van al die drama na Namibië gevlug hoewel niemand weet waar sy haar tans bevind nie.